Fi Plaka, ftit wara li qabżu nofsinhar, mixja 'l bogħod mill-Akropolis, ix-xemx qed ittektek bil-mod qisha qed tisfida lil Novembru, u t-taverni jidhru għandhom erba' min-nies mhux ħażin. Hemm turist ġinġer miexi ma' martu, u smajtu jgħidilha, 'kollox l-istess baqa' hawn. Fi kriżi u kulħadd jiekol barra.' Imma l-erba' taverni mimlija forsi kellhom mitt ruħ bejniethom. Ateni waħedha għandha popolazzjoni ta' erba' miljuni. Fuq il-metro, fl-istazzjon ta' Piraeus tibda jew tispiċċa t-tieni linja minn tlieta ta' Ateni. Il-vagun fih erba' nies mhux ħażin imma kulħadd qed bilqiegħda. Jien qed bilqiegħda wkoll u quddiemi hemm żewġ nisa jitkellmu, donnhom ġejjin lura minn ġurnata xogħol. It-tnejn xagħarhom xi ftit fl-isfar imma ġildhom tittimbrahom bħala Griegi. Waħda minnhom għandha mowbajl f'idejha antik, minn dawk li l-batterija tagħhom twassal ġimgħa sħiħa neqsin xi siegħa. Tal-oħra mhux daqstant. Tidher li waħda qiegħda titkellem u l-oħra tisma' u kultant toffrilha x'taħseb. Naħseb qed tgħidilha fuq ma' min qiegħda bħalissa. Li ma tantx ikun id-dar. Li jħobb il-ħbieb wisq. Rari joħroġha tiekol. Imma kultant jgħidilha kelma u jġibha għarkupptejha quddiemu, u jnessieha kollox. L-oħra, l-matura tidher qed tgħidilha, ħu deċiżjoni, poġġielu ħwejġu f'kaxxa u għidlu li darek u ġismek mhux lukanda. Wiċċha jimtela b'aktar dieqa. Imma u mbgħad jidħol messaġġ f'tal-matura u t-tnejn jaqrawh flimkien. U jitbissmu, u aktar milli jimtlew ferħ, jieħdu r-ruħ. Fl-istazzjon ta' Monastiraki jinżlu. Ta' ħdejja xi daqsi u hekk kif niżlu, lissen xi ħaġa lejja bil-Grieg. Għamiltlu sinjal b'rasi li ma fhimtux. 'Għidltek, kif ġabuna' qalli issa bl-Ingliż. 'Għat-tnejn li kien hawn quddiemna jaqaw?' 'Hekk hu. Dawk jaħdmu flimkien. Waħda s-supervisor tal-oħra. Fejn jaħdmu, qalulhom li se jkeċċu n-nies. Imma għallinqas dik illum ħelsitha.' 'Ħsibthom qed jitkellmu fuq xi relazzjoni,' weġibtu b'nofs daħka. 'Ħe ħe ħe. Bħalissa aktar milli nitkellmu fuq min inħobbu, nitkellmu fuq ma' min iħaddimna. U nofsna qegħdin f'relazzjoni kumplikata. Ġejna qisna dawk l-erba' adoloxxenti li jikbtu fuq l-istatus tar-relazzjoni tagħhom fuq Facebook, biex ma jammettux li qegħdin waħedhom. Id-differenza li aħna ma nammettux li qiegħda jew kważi.' Georgiós arkelologu. Tistenna li tiltaqa' ma' arkeoloġisti fil-Greċja. Imma tistenniex li se tiltaqa' ma' arkeologu jaħdem fil-Greċja. L-arkeoloġija ilha ffriżata mill-2009 – mal-ewwel kriżi li ħarġet fil-beraħ u l-gazzetti Ewropej bdew jitkellmu fuq il-Greċja aktar milli tkellmu fuq pajjiżhom stess. Issa sar gwida indipendenti li joffri madwar il-parti storika ta' Ateni b'xejn, u wara tlett siegħat li jkun għoddu nħanaq jispjega u kultant jitbaqbaq jgħidlek li jekk għoġbok, 'napprezza tip'. L-arkeoloġija imma ma telqitux. U d-dilemmi li toffri l-arkeoloġija għadhom fih. 'Tajna d-demokrazija lid-dinja u aħna konna għadna b'dittatur sal-1974. Każ tal-iskarpan biż-żarbun imqatta' jew każ ta' li ma tajniex widen mill-akbar biża' ta' kull demokratiku – il-ħolqien tad- , dak li għalih id-demokrazija tfisser biss li jiġbed aktar nies miegħu mir-rival tiegħu. Bħal dak li jħoss li jirbaħ l-argument meta jgħajjat aktar minn ta' quddiemu. U d-demagogues ħaġa waħda jġibu: korruzzjoni. Issa falluti. Il-ġenerazzjoni t'issa mħassra darba għal dejjem. U nwaħħlu f'kulħadd barra fina nfusna. U għad għandi ħbieb li ma joħorġux jivvutaw. Insew li għalina kienet tfisser xi ħadd li ma jridx jipparteċipa fid-demokrazija. U jekk ma tridx tipparteċipa f'demokrazija, fiex trid tipparteċipa?' Haris għalliem tal-Ingliż. Jaħdem fi skola tal-lingwi. Meta tkun għalliem, bilfors trid tħallas it-taxxi. U meta jisma' lil Christine Lagarde tal-IMF tgħid li l-Greċja qiegħda fejn hi għax ħadd ma jħallas taxxi jħossu bħal dak li qabdu kankru mingħajr qatt ma pejjep sigarett. Mill-2009 'l hawn tilef 30% tas-salarju. Il-flett fejn joqgħod imma għallinqas ma tilfux. Tilef biss kamartu. Kamartu beda jikrieha fuq l-internet u hu ħa dik li kienet qabel il-kamra ż-żejda, u ġie l-mistieden f'daru stess. 'Imma għallinqas ma ngergirx. Hawn ħafna agħar minni. Minn klassi ta' erbatax, għaxra ma jaħdmux, u ġew jitgħallmu flok joqogħdu d-dar. Uħud minnhom imma d- serqitilhom l-luċidità. Jew jien m'għadniex naf nispjega bħal qabel. Waħda minnhom.' Fis-17 ta' Novembru, Dimitris ħareġ mid-dar u mar jimmarċja lejn il-pjazza ta' Syntagma biex ifakkar l-waqgħa tad-dittatorjat fl-1974. Mexa wara l-vann bil-bandiera tas-Syriza, aktar b'vizzju milli b'konvinzjoni. 'Kont fis-Syriza għax kien il-partit li ma jagħmilx kompromessi u issa l-mexxej tagħna qed Prim Ministru għax għamel ħafna kompromessi. Imma forsi kont dejjem kontra l-kompromessi għax qatt ma kont veru dahri mal-ħajt. Iż-żewġ ħuti telqu. Wieħed Franza, wieħed l-Ingilterra. Nimmisjahom imma naħseb li kieku qegħdin it-tlieta li aħna lura lejn id-dar ħlief niġġieldu m'aħniex. Jien għadni ma tlaqtx. Ix-xogħol fiss ilni li tliftu, u naħdem ftit ta' wejter fi tmiem il-ġimgħa biss. L-aħħar li ħriġt sew kienet l-għada tar-referendum f'Lulju u għaddiet l- – l-Le. Dakinhar iddeċidejt li ninsa kollox , iltqajt ma' żewġ ħbieb antiki, xtrajna ħafna alkoħol irħis u sirna żibel. L-aħħar darba li kont sirt hekk kien ħdax –il sena ilu meta rbaħna t-Tazza tal-Ewropa fuq il-Portugall. Dakinhar l-għada qomt b'rasi qartalla ovvjament. Imma lanqas pillola ma ħadt. Kont biss infqajt nidħak. Ħassejtni mimli b'ferħ u kburija, u b'rasi għadha ttektek ftehmt ma' sħabi biex immorru l-ajruport nilqgħu t-tim. F'Lulju li għadda ukoll qomt b'rasi qartalla. Imxejt sal-kċina u missieri laqgħani b' 'X'mort tiċċelebra? Sibt xi xogħol?' U wara lissinli, 'Varoufakis irriżenja.' U flok infqajt nidħak bħal ħdax –il sena ilu, ħarist lejn l-art għax ma flaħtx għajnejn missieri u ħassejt vojt ta' ġiebja qoxqox. Imxejt lejn fejn iżommu l-pirmli ż-żewġ xjuħ tiegħi, biex nibla' waħda waħda daqslikieku kienu lakumja, imma sibtha vojta. Il-gvern m'għadux jagħti b'xejn u l-pensjoni ma twassalx.'